CELEX: 62008TN0358
Language: el
Date: 2008-09-03 00:00:00
Title: Υπόθεση T-358/08: Προσφυγή της 3ης Σεπτεμβρίου 2008 — Ισπανία κατά Επιτροπής

25.10.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 272/45
            
         Προσφυγή της 3ης Σεπτεμβρίου 2008 — Ισπανία κατά Επιτροπής
   (Υπόθεση T-358/08)
   (2008/C 272/88)
   Γλώσσα διαδικασίας: η ισπανική
   Διάδικοι
   
      Προσφεύγον: Βασίλειο της Ισπανίας (εκπρόσωπος: J. Rodríguez Cárcamo)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Το προσφεύγον ζητεί από το Πρωτοδικείο:
   
               —
            
            
               να ακυρώσει την απόφαση (2008) 3249, της 25ης Ιουνίου 2008, για τη μείωση της ενισχύσεως που χορηγήθηκε από το Ταμείο Συνοχής στο σχέδιο 96/11/61/018 — «Αποστράγγιση αστικών λυμάτων της Zaragoza»·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η παρούσα προσφυγή στρέφεται κατά της αποφάσεως για μείωση της χρηματοδοτικής συνδρομής που εγκρίθηκε αρχικά από την Επιτροπή για διάφορα προγράμματα που εντάσσονται στα τρία στάδια του «Σχεδίου αποστραγγίσεως αστικών λυμάτων της Zaragoza». Η απόφαση αυτή συνεπάγεται δημοσιονομική διόρθωση του 25 % του συγχρηματοδοτούμενου τμήματος για το δεύτερο και τρίτο στάδιο του ως άνω σχεδίου, η οποία συνίσταται στην υποχρέωση επιστροφής 3 106 966 ευρώ. Η Επιτροπή θεωρεί ότι ο Ayuntamiento de Zaragoza [Δήμος της Zaragoza] παρέβη τους κοινοτικούς κανόνες περί δημοσίων συμβάσεων, καθώς προέβη σε τεχνητή διαίρεση του έργου και δεν δημοσίευσε τις συμβάσεις στην Επίσημη Εφημερίδα των Ευρωπαϊκών Κοινοτήτων, σύμφωνα με τις διατάξεις της οδηγίας 93/38/ΕΟΚ του Συμβουλίου, της 14ης Ιουνίου 1993, περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών, περιοριζόμενος να τις δημοσιεύσει μόνο στην επίσημη Εφημερίδα της Αραγονίας.
   Προς στήριξη των ισχυρισμών του, το προσφεύγον προβάλλει τα εξής:
   
               —
            
            
               Παράβαση του άρθρου H του παραρτήματος II του κανονισμού (ΕΚ) 1164/94 του Συμβουλίου, της 16ης Μαΐου 1994, για την ίδρυση του ταμείου συνοχής, σε συνδυασμό με το άρθρο 14, παράγραφος 13, της οδηγίας de la Directiva 93/38/ΕΟΚ. Συναφώς, το προσφεύγον θεωρεί ότι η καθής υπέπεσε σε πρόδηλο σφάλμα εκτιμήσεως σχετικά με τη βασική έννοια του «έργου», αρνούμενη την ύπαρξη τεχνικής ή οικονομικής διαφοράς μεταξύ των διαφόρων σχεδίων, επειδή, κατά την άποψή της, η περιγραφή των εργασιών που έπρεπε να πραγματοποιηθούν ήταν παρόμοια και εξυπηρετούσε τον ίδιο οικονομικό σκοπό: τη συνολική βελτίωση του δικτύου προς όφελος των χρηστών. Αντιθέτως, οι επίδικες συμβάσεις αποτελούν έργα διακριτά από τεχνικής απόψεως, τα οποία έχουν διαφορετικούς σκοπούς και των οποίων η πραγματοποίηση χρειάζεται διαφορετικών ειδών τεχνογνωσία.
            
         
               —
            
            
               Παραβίαση της αρχής της νόμιμης εμπιστοσύνης και του venire contra factum propium non valet, καθόσον η Επιτροπή ενέκρινε τα σχέδια όπως της παρουσιάστηκαν και τόσο η αρχική αίτηση του 1996, όσο και η μεταγενέστερη του 1997, περιείχε περιγραφή όλων ανεξαιρέτως των σχεδίων που περιλαμβάνονταν σε κάθε στάδιο, καθώς και ρητή αναφορά στον μη αναγκαίο χαρακτήρα της δημοσιεύσεως των αναγγελιών αναθέσεως στην ΕΕΕΚ.
            
         
               —
            
            
               Ελλιπή αιτιολόγηση της προσβαλλομένης αποφάσεως.
            
         
               —
            
            
               Παραγραφή της αξιώσεως της Επιτροπής, σύμφωνα με το άρθρο 3 του κανονισμού 2988/95 (ΕΚ, Ευρατόμ) του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων.
            
         
               —
            
            
               Παρέλευση της προθεσμίας κινήσεως της διαδικασίας, σύμφωνα με τα άρθρα H.2 του Παραρτήματος II του κανονισμού 1164/94 και 18 του κανονισμού (ΕΚ) 1386/2002 της Επιτροπής, της 29ης Ιουλίου 2002, για θέσπιση λεπτομερών κανόνων εφαρμογής του κανονισμού (ΕΚ) αριθ. 1164/94 του Συμβουλίου, όσον αφορά τα συστήματα διαχείρισης και ελέγχου και τη διαδικασία πραγματοποίησης των δημοσιονομικών διορθώσεων σε σχέση με τις ενισχύσεις που χορηγούνται στο πλαίσιο του Ταμείου Συνοχής.
            
         Επικουρικώς, το προσφεύγον προβάλλει παραβίαση της αρχής της αναλογικότητας.